Lipšic, Daniel, poslanec NR SR (2013-05-30):
Ďakujem. Vážený pán predseda, milé kolegyne, vážení kolegovia. Predseda vlády Fico vyhlásil v sobotu, že od 1. januára sa na Slovensku znížia ceny elektriny. Tak ma bude veľmi zaujímať, ako zahlasujú poslanci vlády za tento návrh, ktorého cieľom je práve to: znížiť ceny elektriny, pretože poplatky za distribúciu sú na Slovensku vďaka jednému pánovi na čele ÚRSO najvyššie v celej Európskej únii a už nám to aj vytkla Európska komisia. My sme už pred pár mesiacmi ten návrh zákona pripravili a dnes o ňom budeme rokovať a zajtra asi hlasovať a som veľmi zvedavý, ako zahlasujú skutkami poslanci SMER-u. Pán premiér Fico je premiérom s najvyšším počtom superlatívov v úrade. Dokáže: Po prvé, urobiť najviac klikov na požiadanie. Po druhé, dosiahnuť najvyššiu mieru nezamestnanosti. Po tretie, zaplatiť najdrahších právnikov za prehrané súdne spory, arbitrážne spory so zdravotnými poisťovňami. Jeden z jeho ďalších superlatívov, takmer vyhnal amerického investora z U. S. STEEL Košice. Ide o sieťové poplatky na distribúciu elektriny, teda o časť ceny, ktorú ľudia a firmy platia za elektrinu. Dnes, ako som spomenul, sú tieto poplatky najvyššie z celej Európskej únie. Vďaka zákonu prijatému v roku 2009 prvou Ficovou vládou a rozhodnutiam pána Holjenčíka, vášho nominanta a vášho energetického guru. To je realita dnešného Slovenska. Po tom, ako tieto poplatky spôsobili takmer odchod U. S. STEEL, dnes premiér Fico avizuje ich zníženie. Kým z jeho strany ide len o slová, my budeme hlasovať o znížení cien elektriny pravdepodobne zajtra. Ak návrh bude schválený, tak to bude znamenať ušetrenie 100 eur ročne pre každú štvorčlennú domácnosť. Išlo by o 100 eur, ktoré by každá štvorčlenná rodina ušetrila po prijatí tohto návrhu zákona. Je tam aj portrét pána Holjenčíka, ktorý im tie peniaze ako váš nominant berie. Na určenie výšky tzv. sieťových poplatkov má dnes monopol šéf ÚRSO – pán Holjenčík. Novela zákona o regulácii v sieťových odvetviach navrhuje zmenu, zmenu k spravodlivému a ekonomickému, výhodnému určeniu cien. Návrh raz a navždy ukončí svojvoľné určovanie ceny poplatkov, ktoré je v rozpore s verejným záujmom a znevýhodňuje domácnosti a podnikateľské subjekty. Návrh ustanovuje, aby tieto poplatky neprevyšovali priemer cien, priemer cien v Európskej únii. Tento systém funguje v určitom variante pri určovaní cien liekov, sú referencované ako priemer troch najnižších cien v Európskej únii. Tu ani tak ďaleko nejdeme. Chceme len, aby sme neboli znevýhodňovaní oproti priemeru v Európskej únii. V praxi teda žiadame, aby ÚRSO porovnávalo ceny týchto poplatkov na základe údajov z Eurostatu, ktorý vedie štatistiku týchto údajov. Ak by tento návrh prešiel, tak by celková úspora na strane domácností, podnikateľských subjektov a verejnej správy presiahla sumu 500 miliónov eur. Čím sa vlastne tie poplatky nastavili pred tými štyrmi rokmi za vašej prvej vlády tak vysoko? Tým, že, že sa dohadzovali kšefty na fotovoltarické elektrárne s garantovaným výkupom megawattu za 400 eur. Preto je Slovensko spolu asi len s Českom ako jedinou krajinou na svete, kde vidíte solárne články na najúrodnejších poliach s garantovanou 15-ročnou cenou. 15-ročnou cenou! Je to hanba a škandál a mňa by zaujímalo, kto všetko tie kšefty v týchto, na týchto solárnych poliach má. Mňa by to veľmi zaujímalo. Slovensko má obnoviteľné zdroje, má vodné elektrárne, tam doplatky sú oveľa nižšie, ale škandalózne rozhodnutie tohto parlamentu, to, že poslanci vtedajšej vládnej koalície prihrali neuveriteľný biznis, neuveriteľný biznis, špinavý biznis na fotovoltarike svojim spriazneným, je škandálom. A preto naše domácnosti a naše podniky dnes platia najvyššie distribučné poplatky v celej Európskej únii za elektrinu, vďaka poslancom vládnej koalície bývalej, teda prvej Ficovej vlády a pánovi Holjenčíkovi. A ak naozaj v čase krízy chceme, aby domácnosti mali väčší disponibilný príjem, aby tých 100 eur nešlo na kšefty všelijakých pofidérnych obchodníkov so solárnou energiou, ale ľuďom, tak predpokladám, že návrh zákona schválite. Dúfam, dúfal by som, keď už aj váš premiér prišiel na to po upozornení Európskej komisie, aké vysoké máme ceny elektriny. (Reakcia z pléna.) Pán poslanec, kľudne sa prihláste, je rozprava otvorená, teším sa na vás ako vždy, budem sa snažiť vás sledovať, tok vašich myšlienok. No tento návrh zákona je dobrý pre každú domácnosť na Slovensku, tento návrh zákona je dobrý pre podnikateľské prostredie. Nie je to len U. S. STEEL, ktorý takmer z krajiny odišiel, ale tým, že mnohé naše podniky, ako všetci vieme, majú pomerne vysokú energetickú náročnosť, ceny elektriny pre nich tvoria pomerne a veľké percento, vysoké percento z nákladov. Tým sa stávajú nekonkurencieschopné v oblasti zahraničia, tým odlákavame zahraničné investície a robíme našich domácich podnikateľov aj malých a stredných nekonkurencieschopných vo vzťahu k iným krajinám. Preto vás chcem požiadať, požiadať, poprosiť, aby ste bez ohľadu, aby pani podpredsedníčka Laššáková súhlasila s návrhom zákona a do druhého čítania prešiel. Ďakujem veľmi pekne.